b"\n_START_ARTICLE_\nSheep\n_START_SECTION_\nBakgrunn og konsept\n_START_PARAGRAPH_\nUnder bandets turn\xc3\xa9 i 1974 fremf\xc3\xb8rte de to nye sanger, \xc2\xabYou Gotta Be Crazy\xc2\xbb og \xc2\xabRaving and Drooling\xc2\xbb, som var ment \xc3\xa5 bli sentrale p\xc3\xa5 bandets oppf\xc3\xb8lger-album til The Dark Side of the Moon, men l\xc3\xa5tene ble lagt til side og tatt frem igjen etter utgivelsen av Wish You Were Here. En konsertversjon av \xc2\xabRaving and Drooling\xc2\xbb fra 1974 ble utgitt p\xc3\xa5 Immersion Box Set og Experience-utgivelsene av Wish You Were Here i 2011._NEWLINE_Under konsertfremf\xc3\xb8ringer av \xc2\xabRaving and Drooling\xc2\xbb i 1974 ble det avspilt opptak hentet fra radiosendinger p\xc3\xa5 BBC med DJ Jimmy Young. Opptakene var blitt klippet opp og tilfeldig satt sammen igjen, slik at ord og setninger ble usammenhengende og uten mening. Dette var Roger Waters' oppfatning av en ravende gal mann (Raving and drooling). L\xc3\xa5ten var opprinnelig en jam-basert sang, og selv om teksten ble sterkt omarbeidet, ble det musikalske temaet beholdt. Den st\xc3\xb8rste forskjellen mellom \xc2\xabRaving and Drooling\xc2\xbb og \xc2\xabSheep\xc2\xbb er at Waters skrev mere tekst samt at Richard Wright skrev en ny og lengre jazz-inspirert intro. _NEWLINE_Roger Waters omarbeidet tekstene til \xc2\xabYou Gotta Be Crazy\xc2\xbb, som ble til \xc2\xabDogs\xc2\xbb og \xc2\xabRaving and Drooling\xc2\xbb som ble \xc2\xabSheep\xc2\xbb, slik at det passet til et konseptalbum l\xc3\xb8st basert p\xc3\xa5 George Orwells roman Kamerat Napoleon (eng: Animal Farm). Waters tekster var sterkt politiske og samfunnskritiske og han sammenligner mennesker med tre typer dyr: hunder (\xc2\xabDogs\xc2\xbb), griser (\xc2\xabPigs (Three Different Ones)\xc2\xbb) og sauer (\xc2\xabSheep\xc2\xbb). _NEWLINE_\xc2\xabSauene\xc2\xbb virker uvitende og lar seg styre av \xc2\xabgriser\xc2\xbb og \xc2\xabhunder\xc2\xbb. De g\xc3\xa5r i flokk og tror (eller later som) at alt er i skj\xc3\xb8nneste orden og g\xc3\xa5r lykkelige til slakteren fordi det forventes av dem og fordi alle andre sauer gj\xc3\xb8r det. L\xc3\xa5ten inneholder ogs\xc3\xa5 en modifisert versjon av Salme 23 fra Bibelen. I siste vers g\xc3\xa5r \xc2\xabsauene\xc2\xbb til motangrep og dreper \xc2\xabhundene\xc2\xbb. Men i stedet for \xc3\xa5 f\xc3\xb8lge opp sine handlinger med \xc3\xa5 ta over makten selv, g\xc3\xa5r de hjem og holder seg innend\xc3\xb8rs fordi de f\xc3\xb8ler det er det tryggeste \xc3\xa5 gj\xc3\xb8re. _NEWLINE_L\xc3\xa5ten ble spilt inn i bandets eget platestudio, Britannia Row Studios, i april, mai og juni 1976. P\xc3\xa5 albumversjonen spiller David Gilmour bass, hovedsakelig slik Waters spilte \xc2\xabRaving and Drooling\xc2\xbb p\xc3\xa5 konsertene i 1974, da Roger Waters hadde et \xc3\xb8nske om \xc3\xa5 spille rytmegitar p\xc3\xa5 l\xc3\xa5ten. Deler av originalteksten til \xc2\xabRaving and Drooling\xc2\xbb ble benyttet til \xc2\xabSheep\xc2\xbb, mens noe endte opp p\xc3\xa5 \xc2\xabPigs on the Wing, Part 1\xc2\xbb.\n_START_SECTION_\nKonsertversjoner\n_START_PARAGRAPH_\nL\xc3\xa5ten ble fremf\xc3\xb8rt under samtlige konserter under In the Flesh-turneen i 1977 og var \xc3\xa5pningsl\xc3\xa5ten p\xc3\xa5 samtlige konserter. P\xc3\xa5 konsertene spilte Snowy White bass mens Waters og Gilmour spilte henholdsvis rytmegitar og sologitar. Fremf\xc3\xb8relsene var n\xc3\xa6r identiske albumversjonen med unntak for avslutningen, som besto av en langsom keyboard-solo fra Wright."